COM7 วิ่งฉิว 8% ทุบสถิติ “ออลไทม์ไฮ” ลุ้นพุ่งต่อทะลุเป้า 42 บ. คาดยอดขายยังโตแกร่ง
COM7 วิ่งฉิว 8% ทุบสถิติ "ออลไทม์ไฮ" ลุ้นพุ่งต่อทะลุเป้า 42 บ. คาดยอดขายยังโตแกร่ง โดย ณ เวลา 14.50 น. ราคาอยู่ที่ 38.75 บาท บวก 3.00 บาท หรือ 8.39% สูงสุดที่ 39.25 บาท ต่ำสุดที่ 36.00 บาท ด้วยมูลค่าซื้อขาย 420.77 ล้านบาท
31 ก.ค. 2563

ผู้สื่อข่าวรายงานว่า ราคาหุ้น บริษัท คอมเซเว่น จำกัด (มหาชน) หรือ COM7 ล่าสุด ณ เวลา 14.50 น. อยู่ที่ 38.75 บาท บวก 3.00 บาท หรือ 8.39% สูงสุดที่ 39.25 บาท ต่ำสุดที่ 36.00 บาท ด้วยมูลค่าซื้อขาย 420.77 ล้านบาท โดยราคาหุ้นปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์แห่งประเทศไทย เมื่อวันที่ 10 ส.ค.2558 ราคา IPO ที่ 3.35 บาท

ด้าน บล.ดีบีเอส วิคเคอร์ส (ประเทศไทย) แนะนำ “ซื้อ” COM7 ราคาเป้าหมาย 42 บาท/หุ้น โดยคาดการณ์กำไรไตรมาส 2/63 ได้รับผลกระทบทางลบจากการปิดห้างตั้งแต่ เม.ย.-กลาง พ.ค.63 บริษัทมีภาวะธุรกิจที่ฟื้นตัวดีขึ้นหลังจากรัฐกลับมาให้เปิดห้างอีกครั้ง ทางผู้บริหารให้แนวทางว่า ยอดขายตลอดปีนี้ยังจะเติบโตได้แม้มีสถานการณ์โรคระบาดโควิด-19 เพื่อสะท้อนภาพการฟื้นตัวได้อย่างรวดเร็ว ได้มีการปรับเพิ่มประมาณการปีนี้และปีหน้าในอัตราเพิ่มขึ้น 27% และ 14% ตามลำดับ
ทั้งนี้ ปรับเพิ่มคำแนะนำเป็น “ซื้อ” จากเดิม “ถือ” ราคาพื้นฐานใหม่ปรับขึ้นเป็น 42.00 บาท ตามประมาณการที่ปรับดีขึ้น ราคาปิดมีส่วนเพิ่มได้อีกถึง 17% นับได้ว่า COM7 ได้รับความนิยมสูงในการซื้อขาย ตามเรื่องราวการฟื้นตัวที่สดใสในปี 64